CELEX: 52016PC0645
Language: sl
Date: 2016-10-07
Title: Predlog IZVEDBENI SKLEP SVETA o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 7.10.2016
            COM(2016) 645 final
            2016/0315(NLE)
            Predlog
            IZVEDBENI SKLEP SVETA
            o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               
                  Z dopisom, ki ga je Komisija evidentirala 14. marca 2016, je Združeno kraljestvo vložilo zahtevek za dovoljenje, nazadnje podeljeno s Sklepom Sveta 2013/681/EU
                     1
                  , da še naprej uporablja ukrep odstopanja v zvezi z odbitkom DDV pri najemu ali zakupu avtomobilov, ki se uporabljajo tudi za zasebne namene. V skladu s členom 395(2) Direktive 2006/112/ES je Komisija z dopisom z dne 28. junija 2016 obvestila druge države članice o zahtevku Združenega kraljestva. Komisija je z dopisom z dne 28. junija 2016 uradno obvestila Združeno kraljestvo, da ima na voljo vse informacije, potrebne za presojo zahtevka.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 in člen 168a direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) direktive o DDV pa določa, da se uporaba blaga, ki je del poslovnih sredstev podjetja, za zasebno rabo šteje za opravljanje storitev za plačilo, če je bila za takšno blago dana pravica do celotnega ali delnega odbitka DDV. Na ta način sistem zagotavlja, da je obdavčena končna potrošnja, če je bil prvotno odbit pripadajoči vstopni DDV.
            
            
               Pri motornih vozilih davčni zavezanci včasih težko opredelijo in ločijo razliko med poslovno in zasebno rabo, davčna uprava pa dejansko delitev rabe težko preverja. To velja tudi v primeru, če bi Združeno kraljestvo izkoristilo možnost iz člena 168a(2) direktive o DDV in omejilo odbitek pri izdatkih v zvezi s službenimi avtomobili na delež dejanske poslovne rabe s strani davčnega zavezanca. Poleg tega bi zaradi velikega števila vozil z mešano rabo davčne utaje lahko postale pogoste.
            
            
               Zaradi poenostavitve pobiranja DDV in boja proti davčnim utajam je bilo Združenemu kraljestvu leta 1995
                  2
                in nazadnje leta 2013
                  3
                dovoljeno, da do 31. decembra 2016 najemniku ali zakupniku avtomobila omeji pravico odbitka vstopnega davka na dodano vrednost (DDV) do višine 50 % v zvezi s stroški najema ali zakupa tega avtomobila, če se avtomobil ne uporablja izključno za poslovne namene. Da bi preprečili dvojno obdavčitev, se Združenemu kraljestvu dovoli tudi, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. 
            
            
               To odstopanje najemnike ali zakupnike razbremenjuje obveznosti, da podrobno zapisujejo razdalje, prevožene za zasebne namene s posameznim službenim vozilom, in da obračunavajo DDV za tako zasebno rabo. Možnost iz člena 168a(2) direktive o DDV ne predvideva pavšalnega delnega odbitka in bi se lahko uporabljala samo za vstopni DDV pri avtomobilih, ki so del poslovnega premoženja davčnih zavezancev, zato je odstopanje primeren ukrep, s katerim naj bi se dosegla zahtevana poenostavitev. 
            
            
               V skladu s členom 3 Odločbe Sveta 2007/884/ES
                  4
               , kakor je bila spremenjena, je Združeno kraljestvo predložilo poročilo o uporabi navedene odločbe, ki vključuje pregled odstotka omejitve, uporabljenega za pravico do odbitka DDV v zvezi s stroški najema ali zakupa avtomobilov, ki se ne uporabljajo izključno za poslovne namene. Poročilo navaja, da glede na uporabljene nabore podatkov dejansko ocenjeno razmerje med poklicno in zasebno uporabo ne odstopa bistveno od 50 %.
            
            
               Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Na podlagi poročila Združenega Kraljestva je mogoče sklepati, da 50-odstotna porazdelitev med poslovno in zasebno rabo (ali katero koli drugo neposlovno rabo v smislu člena 26(1)(a) Direktive 2006/112/ES) trenutno še vedno odraža splošno poslovno in zasebno rabo zakupljenih in najetih avtomobilov davčnih zavezancev v Združenem kraljestvu. Ukrep o odstopanju je zato primerno podaljšati.
            
            
               
                  Vendar mora biti vsako podaljšanje časovno omejeno, da se oceni, ali so pogoji, na katerih temelji odstopanje, še vedno veljavni. Zato se predlaga podaljšanje odstopanja do konca leta 2019 in od Združenega kraljestva zahteva, da predloži novo poročilo, če bi se po navedenem roku predvidelo dodatno podaljšanje. 
               
            
            
                •Skladnost z veljavnimi predpisi s področja zadevne politike
            
            
               Člen 176 Direktive 2006/112/ES določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z motornimi vozili, „miruje“.
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     5
                  , je tako odstopanje primerno, dokler ta pravila ne bodo usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
         
         
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega obsega odstopanja je posebni ukrep sorazmeren z želenim ciljem. Glede na možnosti za podjetja, da navajajo nižje obveznosti plačila od dejanskih, in težavno preverjanje kilometrine s strani davčnih organov, bi se z 50odstotno omejitvijo izognili navajanju kilometrine za poslovne namene, ki presega dejansko, prispevalo pa bi se tudi k zaščiti pred izgubo dohodkov zaradi napak in izogibanja ter k poenostavitvi pobiranja DDV v posameznih sektorjih.
            
            
               •Izbira instrumenta
            
            
               
                  Predlagani instrument je izvedbeni sklep Sveta. Druga sredstva ne bi bila ustrezna, ker lahko v skladu s členom 395 Direktive Sveta 2006/112/ES samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevku Združenega kraljestva in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Namen sklepa je podaljšanje veljavnosti ukrepa za poenostavitev, ki je namenjen preprečevanju utaj DDV in poenostavitvi postopka za obračunavanje davka. 50odstotna omejitev vstopnega davka je približek dejanskega zneska dolgovanega davka na uporabo zadevnih avtomobilov v zasebne namene. Z odstopanjem se ukine potreba, da najemojemalec/zakupnik vodi evidenco o kilometrih, ki jih z avtomobilom za poslovno rabo prevozi zasebno, ter da obračuna davek za dejansko zasebno prevožene kilometre za vsak avtomobil, s čimer se občutno zmanjša upravno breme za davkoplačevalce in davčne organe. Podjetja, ki svoj avtomobil uporabljajo za poslovne namene več kot 50 %, vendar manj kot 100 %, bi imela dodatne stroške.
               
               
                  Poleg tega bo učinek ukrepa vsekakor omejen zaradi ozkega področja in časovne omejenosti uporabe.
               
            
            
               4.PRORAČUNSKE POSLEDICE
            
            
               Predlog nima nobenih negativnih posledic za proračun EU.
            
            
               5.DRUGI ELEMENTI
            
            
               Predlog vključuje samoderogacijsko klavzulo, ki je samodejni rok prenehanja veljavnosti, določen na 31. december 2019.
            
            
               
                  Če bi Združeno kraljestvo želelo dodatno podaljšanje ukrepa o odstopanju po letu 2019, mora Komisiji do 1. aprila 2019 predložiti novo ocenjevalno poročilo skupaj z zahtevkom za podaljšanje.
               
            
            
               2016/0315 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  6
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Odločba Sveta 2007/884/ES
                  7
               , nazadnje spremenjena z Izvedbenim sklepom Sveta 2013/681/EU
                  8
               , Združenemu kraljestvu dovoljuje, da najemniku ali zakupniku avtomobila omeji pravico odbitka vstopnega davka na dodano vrednost (DDV) do višine 50 % v zvezi s stroški najema ali zakupa tega avtomobila, če se avtomobil ne uporablja izključno za poslovne namene. Združenemu kraljestvu je bilo tudi dovoljeno, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. Ta poenostavitev je najemnike ali zakupnike razbremenila obveznosti, da podrobno zapisujejo kilometrino, prevoženo za zasebne namene s posameznim vozilom za poslovno rabo, in da obračunavajo davek za tako zasebno rabo.
            
            
               (2)Z dopisom, ki ga je Komisija registrirala 14. marca 2016, je Združeno kraljestvo vložilo zahtevek za dovoljenje, da podaljša ukrep o odstopanju, na podlagi katerega najemniku ali zakupniku avtomobila omejuje pravico do odbitka DDV v zvezi s stroški najema ali zakupa tega avtomobila, če se avtomobil ne uporablja izključno za poslovne namene. 
            
            
               (3)Komisija je z dopisom z dne 28. junija 2016 ostale države članice obvestila o zahtevi Združenega kraljestva. Komisija je z dopisom z dne 28. junija 2016 uradno obvestila Združeno kraljestvo, da ima na voljo vse informacije, potrebne za presojo zahtevka.
            
            
               (4)V skladu s poročilom, ki ga je pripravilo Združeno kraljestvo, omejitev do višine 50 % še vedno ustreza dejanskim okoliščinam v zvezi s tem, ali najemnik ali zakupnik zadevni avtomobil uporablja za poslovne ali zasebne namene. Zato je primerno, da se Združenemu kraljestvu dovoli uporaba ukrepa do 31. decembra 2019.
            
            
               (5)V skladu s členom 3 Odločbe Sveta 2007/884/ES, kakor je bila spremenjena, je Združeno kraljestvo Komisiji predložilo poročilo o uporabi navedene odločbe, vključno s ponovnim pregledom odstotka omejitve. V skladu z informacijami, ki jih je navedlo Združeno kraljestvo, omejitev pravice do odbitka na 50 % še vedno ustreza dejanskemu položaju glede razmerja med poslovno in neposlovno rabo zadevnih vozil. Združenemu kraljestvu bi bilo zato treba dovoliti, da ukrep nadalje uporablja v omejenem obdobju do 31. decembra 2019.
            
            
               (6)Če Združeno kraljestvo meni, da bi bilo potrebno nadaljnje podaljšanje po letu 2019, bi moralo Komisiji najpozneje do 1. aprila 2019 predložiti poročilo, ki bo vsebovalo pregled uporabljenega odstotka omejitve, in zahtevek za podaljšanje.
            
            
               (7)Odstopanje bo imelo le zanemarljiv učinek na skupni znesek davčnih prihodkov, zbranih na stopnji končne porabe, in ne bo negativno vplivalo na lastne vire EU iz pobranega DDV.
            
            
               (8)Odločbo 2007/884/ES bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člen 3 Odločbe 2007/884/ES se nadomesti z naslednjim:
            
            
               „Člen 3
            
         
         
            
               Ta odločba preneha veljati 31. decembra 2019.
            
            
               Zahtevku za podaljšanje ukrepov iz tega sklepa mora biti priloženo poročilo, ki se Komisiji predloži najpozneje do 1. aprila 2019 in ki vključuje pregled odstotka omejitve, uporabljenega za pravico do odbitka DDV v zvezi s stroški najema ali zakupa avtomobilov, ki se ne uporabljajo izključno za poslovne namene.“ 
            
            
               Člen 2
            
            
               Ta sklep se uporablja od 1. januarja 2017.
            
            
               Člen 3
            
            
               Ta sklep je naslovljen na Združeno kraljestvo Velika Britanija in Severna Irska.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Izvedbeni sklep Sveta 2013/681/EU z dne 15. novembra 2013 o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 41).
               
               
                  
                     (2)
                  Odločba Sveta 95/252/ES z dne 29. junija 1995, ki dovoljuje Združenemu kraljestvu uporabo ukrepa o odstopanju od členov 6 in 17 Šeste Direktive Sveta (77/388/EGS) o usklajevanju zakonodaje držav članic o prometnih davkih (UL L 159, 11.7.1995, str. 19).
               
               
                  
                     (3)
                  Veljavnost Odločbe Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21), je bila z Izvedbenim sklepom Sveta 2011/37/EU z dne 18. januarja 2011 (UL L 19, 22.1.2011, str. 11) podaljšana do 31. decembra 2013, z Izvedbenim sklepom Sveta 2013/681/EU z dne 15. novembra 2013 pa do 31. decembra 2016 (UL L 316, 27.11.2013, str. 41).
               
               
                  
                     (4)
                  UL L 346, 29.12.2007, str. 21 in 22. 
               
               
                  
                     (5)
                  COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), preklicana 21. maja 2014 (UL C 153, 21.5.2014, str. 3).
               
               
                  
                     (6)
                  UL L 347, 11.12.2006, str. 1.
               
               
                  
                     (7)
                  Odločba Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 346, 29.12.2007, str. 21).
               
               
                  
                     (8)
                  Izvedbeni sklep Sveta 2013/681/EU z dne 15. novembra 2013 o spremembi Odločbe Sveta 2007/884/ES, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 41).